Kanne 28.4.2021 – Bulgaria v. komissio

(Asia T-235/21)

(2021/C 263/34)

Oikeudenkäyntikieli: bulgaria

Asianosaiset

Kantaja: Bulgarian tasavalta (asiamiehet: Ts. Mitova ja L. Zaharieva)

Vastaaja: Euroopan komissio

Vaatimukset

Kantaja vaatii, että

— Euroopan maatalouden tukirahastosta (maataloustukirahasto) ja Euroopan maaseudun kehittämisen maatalousrahastosta (maaseuturahasto) maksettavien jäsenvaltioiden tiettyjen menojen jättämisestä Euroopan unionin rahoituksen ulkopuolelle 17.2.2021 annettu komission täytäntöönpanopäätös (EU) 2021/261 (1) kumotaan budjettikohdan 6200 osalta, jossa 7 656 848,97 euroa Bulgarian tasavallan menoja on jätetty maataloustukirahastosta maksettavan Euroopan unionin rahoituksen ulkopuolelle

— Euroopan unioni velvoitetaan korvaamaan asiasta aiheutuvat oikeudenkäyntikulut.

Oikeudelliset perusteet ja pääasialliset perustelut

Kantaja vetoaa kanteensa tueksi viiteen kanneperusteeseen:

1) Asetuksen 1306/2013 (2) 52 artiklan, luettuna yhdessä asetuksen 908/2014 (3) 34 artiklan ja rahoitusoikaisujen laskentaan vuonna 2015 (4) annettujen suuntaviivojen kanssa, rikkominen, puolustautumisoikeuksien loukkaaminen sekä vilpittömän yhteistyön, kontradiktorisen menettelyn ja hyvän hallinnon periaatteiden loukkaaminen muuttamalla oikeusperustaa siinä sääntöjenmukaisuuden tarkastusmenettelyssä, jonka nojalla riidanalaisen päätöksen kohteena olevat menot on jätetty unionin rahoituksen ulkopuolelle.

2) SEUT 296 artiklan rikkominen päätöksen 2021/261 perustelujen puutteellisuuden ja ristiriitaisuuden vuoksi.

3) Asetuksen 1306/2013 54 artiklan 5 kohdan a alakohdan, luettuna yhdessä 54 artiklan 1 kohdan kanssa, rikkominen Euroopan komission tekemällä virheellisellä tulkinnalla, jonka mukaan asetuksen 1306/2013 54 artiklan 1 kohdassa säädetty 18 kuukauden määräaika on nyt kyseessä olevassa tapauksessa alkanut kulua siitä, kun ”maksajavirasto – – on vastaanottanut” Euroopan petostentorjuntaviraston (OLAF) loppuraportit.

4) Asetuksen 1306/2013 54 artiklan 5 kohdan b alakohdan, luettuna yhdessä 54 artiklan 1 kohdan kanssa, ja SEUT 325 artiklan rikkominen sekä toissijaisuusperiaatteen ja menettelyllisen itsemääräämisoikeuden periaatteen loukkaaminen Euroopan komission perusteettomalla ja virheellisellä johtopäätöksellä, jonka mukaan maksajavirasto ei ole menetellyt vaadittavaa huolellisuutta noudattaen ja se on syyllistynyt laiminlyöntiin, kun se ei ole aloittanut hallinnollista takaisinperintämenettelyä asetuksen 1306/2013 54 artiklan 1 kohdassa mainittujen säädettyjen määräaikojen kuluessa.

5) Riidanalaisessa päätöksessä vahvistettu unionin rahoituksen ulkopuolelle jätettyjen menojen määrä ei ole asetuksen 2013/1306 54 artiklan säännösten mukainen, ja se on suhteellisuusperiaatteen vastainen.

(1) EUVL 2021, L 59, s. 10.

(2) Yhteisen maatalouspolitiikan rahoituksesta, hallinnoinnista ja seurannasta ja neuvoston asetusten (ETY) N:o 352/78, (EY) N:o 165/94, (EY) N:o 2799/98, (EY) N:o 814/2000, (EY) N:o 1290/2005 ja (EY) N:o 485/2008 kumoamisesta 17.12.2013 annettu Euroopan parlamentin ja neuvoston asetus (EU) N:o 1306/2013 (EUVL 2013, L 347, s. 549).

(3) Euroopan parlamentin ja neuvoston asetuksen (EU) N:o 1306/2013 soveltamissäännöistä maksajavirastojen ja muiden elinten, varainhoidon, tilien tarkastamisen ja hyväksymisen, tarkastuksia koskevien sääntöjen, vakuuksien ja avoimuuden osalta 6.8.2014 annettu komission täytäntöönpanoasetus (EU) N:o 908/2014 (EUVL 2014, L 255, s. 59).

(4) C(2015) 3675 lopullinen.